Il-faraġ fieragħ ta' ħbieb Ġob Ġob wieġeb u qal: "Ħwejjeġ bħal dawn ili ħafna nisma', farraġa msejkna intom ilkoll. M'hemmx li jintemm dan il-kliem fieragħ? U int x'inhu jġagħlek tibqa' tgħid tiegħek? Jien kont naf nitkellem bħalkom, kieku intom kontu minfloki; bi kliemi kont nordomkom, u nħarrek għalikom rasi; b'li ngħidilkom kont nirfidkom, u ma nehdiex inħarrek xufftejja. Ukoll jekk nitkellem ma jittaffiex hemmi, u jekk niskot mhux se jgħaddili. Għax issa fnieni dak li għandu għalija, il-ġemgħa tiegħu kollha qabdet fija. Sar xhud u qam kontrija, dak li infamani jixlini f'wiċċi, Iħebb għalija l-għadab ta'Alla u jbiċċirni, jgħażgħaż għalija snienu, u jħares lejja biċ-ċiera. Fetħu mbagħad ħalqhom kontrija, bi tkasbir tawni bil-ħarta, ngħaqdu għalenija kontra tiegħi. Alla telaqni f'idejn min jagħmel il-ħażen, iva f'idejn il-ħżiena rħieni. Kont ngħix bi kwieti u għarraqni, qabadni minn għonqi u għafasni, ħadni b'mira tal-wadab tiegħu. Dawwarni minn kull naħa bil-vleġeġ tiegħu, qattagħli bla ħniena l-ġewwieni tiegħi, u ħariġli għal fuq l-art imsarni. B'xaqq fuq ieħor qasamni, bħal gwerrier intafa' fuqi. Ħitt xkora madwar ġildi, u għaddast rasi fit-trab. Minfuħ wiċċi bid-dmugħ, mgħammxin il-ħbub t'għajnejja, għalkemm bl-ebda dnewwa ma ċċappsu jdejja, u t-talba tiegħi hi sinċiera. O art, la tgħattix id-demm tiegħi , biex ma tindifinx l-għatja tiegħi. Ġob jappella lil Alla "Iva, imqar issa għandi xhud fis-sema , hemm fil-għoli min jaqbeż għalija. Ifisser hu ħsibijieti quddiem Alla li lejh nerfa' għajnejja bil-biki u jkun l-imħallef bejn bniedem u Alla bħalma jsir bejn bniedem u għajru. Krib ieħor ta' Ġob "Jgħaddu s-snin magħduda ta' ħajti, u naqbad it-triq li ma nerġax lura minnha.